三月十日遊報國院小軒頗幽勝爲名曰雙清仍書此詩
作者：朱松
朝代：宋

paragraphs: 千峯收宿雨，坐見空翠滴。
携筇出城隅，試此腰脚力。
竹陰穿窈窕，僧戶扣岑寂。
小軒清樾底，磐礴聊自適。
闖然見幽禽，百囀深拔隙。
即此與晤歌，絕勝眼前客。
幽懷層冰結，屭贔不可釋。
忽如散春風，回首無處覓。
天遊失六鑿，真觀了千息。
乾坤鼎鼎中，指馬坐可一。
不知雙清老，何者爲心迹。
持問跏趺人，首肯復面壁。
山烟明欲合，歸舸兀深碧。
此心除溪月，炯炯誰復識。